ལ་ཁྲིམས་གསུམ་པོ་དེ་ལ་བསླབ་པར་བྱ་སྟེ། བྱང་ས་ལས། བྱང་ཆུབ་སེམས་དཔའི་ཚུལ་ཁྲིམས་ཐམས་ཅད་ནི་གསུམ་པོ་འདི་ཁོ་ནར་ཟད་དེ་ཞེས། བྱང་སེམས་ཀྱི་བསླབ་བྱ་ཐམས་ཅད་གསུམ་པོ་དེར་འདུས་པས་ཚུལ་ཁྲིམས་གསུམ་ལ་བསླབ་པར་བྱའོ། །གལ་ཏེ་ལྟུང་བ་བྱུང་ན། ནམ་མཁའི་སྙིང་པོའི་མདོ་ལས། རྨི་ལམ་དུ་འཕགས་པ་ནམ་མཁའི་སྙིང་པོ་སྤྱན་དྲངས་ནས་བཤགས་པ་བྱེད་པར་བཤད། སྤྱོད་འཇུག་ལས། ཉིན་དང་མཚན་མོ་ལན་གསུམ་དུ། །ཕུང་པོ་གསུམ་པ་གདོན་བྱ་ཞིང་། །རྒྱལ་དང་བྱང་ཆུབ་སེམས་བརྟན་ལ། །ལྟུང་བའི་ལྷག་མ་དེས་ཞི་བྱ། །ཞེས་ཕུང་པོ་གསུམ་པའི་མདོ་ལན་གསུམ་བཏོན་པས་དག་པར་གསུངས་པ་ལ་སོགས་པས་ལྟུང་བ་དག་པའི་ཐབས་ལ་བསླབ་པར་བྱའོ། །ཞེས་དགོན་སྡེ་རྣམས་ཀྱི་བསླབ་བྱའི་བཅའ་ཡིག་ལེགས་ཉེས་རང་ཞལ་གསལ་བའི་མེ་ལོང་ཞེས་བྱ་བ་ལས། བྱང་ཆུབ་སེམས་དཔའི་སྡོམ་པའི་བསླབ་བྱ་རགས་བསྡུས་བསྟན་པའི་སྐབས་ཏེ་གཉིས་པའོ།། །།གསུམ་པ་རིག་འཛིན་སྔགས་ཀྱི་སྡོམ་པ་ནི། འགྲེལ་ཆེན་སྒྲོན་མ་གསལ་བ་ལས། དངོས་གྲུབ་ཐམས་ཅད་ནི་དཀྱིལ་འཁོར་དུ་དབང་བསྐུར་བ་ལས་འབྱུང་བར་འགྱུར་རོ་ཞེས་གྲུབ་ཆེན་བརྒྱད་དང་མཁའ་སྤྱོད་རིག་འཛིན་ནས་ཕྱག་རྒྱ་ཆེན་པོ་མཆོག་གི་དངོས་གྲུབ་ཀྱི་བར་གྱི་དངོས་གྲུབ་ཐམས་ཅད་ཀྱི་འབྱུང་གནས་སུ་གྱུར་པ་རིག་པ་འཛིན་པ་སྔགས་ཀྱི་སྡོམ་པ་ལ། སྡོམ་པ་མ་ཐོབ་པ་ཐོབ་པར་བྱེད་པ་དང་། ཐོབ་པ་མི་ཉམས་པར་བསྲུང་བ་གཉིས་ལས། དང་པོ་ནི་རྒྱུད་སྨིན་པར་བྱེད་པ་དབང་བསྐུར་བ་སྟེ་གཞན་དུ་ཤེས་པར་བྱའོ། །གཉིས་པ་མི་ཉམས་པར་བསྲུང་བར་བསླབ་པ་ནི། དབང་བསྐུར་ཐོབ་པས་དམ་ཚིག་སྡོམ་པ་མ་བསྲུངས་ན་འདི་ཕྱི་ཐམས་ཅད་དུ་ཁེ་ལས་ཉེན་ཆེ་བས་དམ་ཚིག་བསྲུང་དགོས། བསྲུང་རྒྱུའི་དམ་ཚིག་དང་སྡོམ་པ་རྒྱུད་སྡེ་སོ་སོ་ནས་སྤྱི་དང་ཁྱད་པར་གྱི་བསྲུང་བྱ་མང་དུ་འབྱུང་ཡང་འདིར་མེད་དུ་མི་རུང་བའི་སྙིང་པོ་བསྡུས་པ། རིག་འཛིན་སྔགས་ཀྱི་སྡོམ་པར་བསླབ་པ་ལ། སྤང་བྱ་དང་། བསྟེན་བྱ་གཉིས་ལས། དང་པོ་ནི། རྩ་བ་དང་ཡན་ལག་གི་ལྟུང་བ་ཉི་ཤུ་རྩ་གཉིས་ཏེ། གང་ཕྱིར་རྡོ་རྗེ་འཛིན་པ་ཡི། །དངོས་གྲུབ་སློབ་དཔོན་རྗེས་འབྲངས་གསུངས། །ཞེས་པ་ནས། ཤེས་རབ་རང་བཞིན་བུད་མེད་ལ། །སྨོད་པར་བྱེད་པ་བཅུ་བཞི་པ། །ཞེས་པའི་བར་བཅུ་བཞི་སྟེ། དེའི་དོན་ཅུང་ཟད་བཤད་ན། རྡོ་རྗེ་ཐེག་པའི་དབང་རྒྱུད་མན་ངག་ཐོབ་པའི་རྡོ་རྗེ་སློབ་དཔོན་ནི། རྡོ་རྗེ་འཛིན་པའི་ཡེ་ཤེས་ཀྱི་བར་གྱི་དངོས་གྲུབ་ཐམས་ཅད་ཀྱི་འབྱུང་གནས་སུ་གྱུར་པ་སྟེ། དེ་ཉིད་ལ་ཀུན་ནས་མནར་སེམས་པའི་སྒོ་ནས་བརྙས་པའམ་ཐུགས་སུན་འབྱིན་པ་ནི་རྩ་བའི་ལྟུང་བ་དང་པོ། བདེ་བར་གཤེགས་པས་བསྟན་པ་ཐེག་པ་གསུམ་དུ་བསླབ་བྱར་བཅས་པ་ལས་དགོས་མེད་དུ་འདའ་བའམ་ཡན་ལག་ཕྲ་མོ་ཁྱད་དུ་སོད་པ་ནི་གཉིས་པ། རིག་པ་འཛིན་པའི་སྡོམ་ལྡན་གྱི་རྡོ་རྗེ་སྤུན་ལ་ཁྲོས་པས་སྐྱོན་བརྗོད་པའམ་འཚེ་བར་བྱེད་པ་ནི་གསུམ་པ། སེམས་ཅན་རྣམས་ལ་བྱམས་པའི་སེམས་སྤོང་བ་ནི་བཞི་པ། སངས་རྒྱས་ཀྱི་ཆོས་ཐམས་ཅད་ཀྱི་རྩ་བ་བྱང་ཆུབ་ཏུ་སྨོན་པའི་སེམས་སྤོང་བ་ནི་ལྔ་པ། རང་གཞན་གྱི་གྲུབ་མཐར་བཅས་པའི་ཆོས་ལ་ཕྱོགས་ལྷུང་གིས་སྨོད་པ་ནི་དྲུག་པ། སེམས་ཅན་མ་སྨིན་པའམ་སྨིན་ཀྱང་མ་དད་པར་གྱུར་པ་དང་ཉམས་པ་ལ་གསང་བའི་ཆོས་དང་རྫས་དང་ཀུན་ཏུ་སྤྱོད་པ་རྣམས་སྟོན་པ་ནི་བདུན་པ། རང་གི་ཕུང་པོ་ལྔ་སངས་རྒྱས་ལྔའི་བདག་ཉིད་དུ་དབང་གི་དུས་ནས་ངོ་སྤྲད་ཅིང་བྱིན་གྱིས་བརླབས་པ་ལ་སྨོད་པའམ་གནོད་པའི་སྤྱོད་ལམ་བསྟེན་པ་ནི་བརྒྱད་པ། ཆོས་རྣམས་ཀྱི་རང་བཞིན་སྟོང་པ་ཉིད་དུ་རྣམ་པར་དག་པ་ལ་དེ་ལྟར་ཡིན་ནམ་མ་ཡིན་ཞེས་སོམ་ཉི་ཟ་བ་ནི་དགུ་པ། ཆོས་མིན་གྱི་སྤྱོད་པ་ཆེར་སྤྱོད་པའི་གདུག་པ་ཅན་ལ་སྙིང་ནས་བྱམས་ཤིང་གྲོགས་སུ་འཛིན་པ་ནི་བཅུ་པ། མིང་དང་མཚན་མ་དང་བྲལ་བའི་ཆོས་ཉིད་ལ་མིང་སོགས་སུ་ལྟ་བའམ་དེ་དག་དང་བྲལ་བར་རྟོག་པ་ནི་བཅུ་གཅིག་པ། དད་པའི་ཡུལ་ལ་དད་པའི་སེམས་ཅན་གྱི་སེམས་དེ་དང་མི་མཐུན་པར་སྟོན་པས་སུན་འབྱིན་པ་ནི་བཅུ་གཉིས་པ། ཚོགས་གྲལ་དུ་དམ་རྫས་སྟོབ་པ་ཚུལ་འཆོས་སམ་མི་གཙང་བར་འཛིན་པས་མི་བསྟེན་པ་ནི་བཅུ་གསུམ་པ། ཤེས་རབ་ཀྱི་ཕ་རོལ་ཏུ་ཕྱིན་མའི་རང་བཞིན་བུད་མེད་ཀྱི་རྟེན་ལ་དམན་པར་བསམས་ནས་སྨོད་པ་ནི་བཅུ་བཞི་པ་སྟེ། འདི་དག་གང་ཡང་རུང་བ་སྤྱད་པས་ཉམས་ན་སྔགས་ཀྱི་སྡོམ་པ་རྩ་བ་ཉམས་ཤིང་། ཉམས་པ་དེ་ནི་ཡ་ང་བ་མ་སྤངས་པར་འཆི་བའི་དུས་བྱས་ནས་སེམས་ཅན་དམྱལ་བ་ཆེན་པོ་ལྟུང་བར་འགྱུར་བས་ན་སྤང་བྱ་འདི་དག་སྤོང་བ་ལ་ཤིན་ཏུ་བསླབ་དགོས་པར་རྡོ་རྗེ་འཆང་གིས་རྩ་བར་བཅས་པའི་ཕྱིར་རྩ་བའི་ལྟུང་བ་ཞེས་བྱའོ། །གཞན་ཡང་ཡན་ལག་གི་ལྟུང་བ་བརྒྱད་ནི། དམ་ཚིག་དང་ནི་མི་ལྡན་པའི། །ཞེས་པ་ནས། སྡོམ་པ་གཉིས་ཀྱི་བཅས་པ་ལས། དགོས་པ་མེད་པར་འདའ་བ་དང་ཞེས་པའི་བར་ཏེ། དེའང་དམ་ཚིག་དང་མི་ལྡན་པར་རིག་མ་ཕྱག་རྒྱར་བསྟེན་པ་ལ་དགའ་བ། ཚོགས་གྲལ་དུ་གཞན་ལ་ཁ་ཤགས་འགྱེད་པ། གསང་བའི་ཆོས་མི་འདོད་པ་ལ་སྟོན་པ། དད་པ་ཅན་ཟབ་མོའི་སྣོད་དུ་རུང་བ་ལ་རྒྱ་ཆེ་བ་སོགས་དམ་ཆོས་གཞན་སྟོན་པ། ཉན་ཐོས་ཀྱི་ལྟ་སྤྱོད་ལ་ཞེན་པའི་ནང་དུ་ཞག་བདུན་གནས་པ། སྦྱོར་བ་སྔོན་དུ་སོང་བ་མ་ངེས་པར་སྐལ་མིན་ལ་གསང་བ་སྟོན་པ། ཕྱག་རྒྱའི་དེ་ཁོ་ན་ཉིད་མི་ཤེས་པ་ལ་དམ་ཚིག་གི་ཕྱག་རྒྱ་སྟོན་པ། སྔོན་དུ་བསྙེན་པ་སྲེག་བླུགས་མ་བྱས་པར་དཀྱིལ་འཁོར་གྱི་ལས་ལ་འཇུག་པ། སྡོམ་པ་འོག་མ་གཉིས་ཀྱི་བཅས་པ་ཕྲ་མོ་ལ་དགོས་པ་མེད་པར་འདའ་བ་དང་བཅས་པ་ནི་ཡན་ལག་གི་ཉེས་པ་ཞེས་བྱ་སྟེ། འདི་དག་གང་སྤྱད་ནའང་རྩ་བ་ལ་ཉེ་བའི་ཉེས་པར་འགྱུར་བའི་ཕྱིར་ཡན་ལག་གི་ལྟུང་བ་ཞེས་བྱའོ། །གཉིས་པ་བསྟེན་བྱ་ནི། ཇི་སྲིད་བྱང་ཆུབ་ཅེས་པ་ནས་གཏོར་མ་སྦྱིན་ཞེས་པའི་བར་དང་། རྟག་པར་རྒྱུན་དུ་ཞེས་པ་ནས་ཆོ་ག་བཞིན་དུ་བྱ་ཞེས་པའི་བར་གྱིས་ལས་དང་པོ་པའི་བསྒྲུབ་བྱའི་ཆོས་བཅུ་བདུན་བསྟན་ཏེ། དཀོན་མཆོག་གསུམ་ནི་སྐུ་གསུམ་གྱི་བདག་ཉིད་ཅན་གྱི་སྟོན་པ་ནི་སངས་རྒྱས། ལུང་རྟོགས་ཀྱིས་བསྡུས་པའི་བསྟན་པ་ནི་དམ་པའི་ཆོས། ཕྱིར་མི་ལྡོག་པ་འཕགས་པའི་ཚོགས་ནི་དགེ་འདུན་ཏེ་ཕྱིའི་དཀོན་མཆོག་གསུམ་དང་། དཀྱིལ་འཁོར་གྱི་གཙོ་བོ་ནི་སངས་རྒྱས། དེའི་ཐུགས་རྒྱུད་ན་བཞུགས་པའི་སྤངས་རྟོགས་ཀྱི་ཡོན་ཏན་རྩ་སྔགས་སྙིང་པོ་ཉེ་སྙིང་གི་རྣམ་པར་ཤར་བ་ནི་ཆོས། འཁོར་གྱི་ལྷ་ཚོགས་རྣམས་ནི་དགེ་འདུན་ཏེ་ནང་གི་དཀོན་མཆོག་གསུམ་དང་། སེམས་ཉིད་གདོད་ནས་རང་བཞིན་གྱིས་སྒྲིབ་པ་ལས་རྣམ་པར་གྲོལ་བ་ནི་སངས་རྒྱས། དེ་ཉིད་རྟོག་པ་མེད་པར་རྟོགས་པ་ནི་ཆོས། དེ་ཉིད་ཉམས་སུ་ལེན་ཅིང་རྒྱུན་སྐྱོང་བར་བྱེད་པ་ནི་དགེ་འདུན་ཏེ་གསང་བའི་དཀོན་མཆོག་གསུམ་མོ། །གསུམ་པོ་དེ་དག་མི་སྤོང་བ་དང་། ཇི་ལྟར་བཅས་པའི་དམ་ཚིག་དང་སྡོམ་པ་ཐམས་ཅད་ལས་མི་འདའ་བར་བསྲུང་བ་དང་། རྡོ་རྗེ་དྲིལ་བུ་ཕྱི་བརྡའི་རྡོ་རྗེ་དྲིལ་བུ་ནི་རྡོ་རྗེ་སེམས་དཔའ་ཡབ་ཡུམ་སོགས་ལྷ་ཉི་ཤུ་རྩ་བརྒྱད་མཚོན་པའི་རྡོ་རྗེ་དང་ཤེས་རབ་ཀྱི་ཕ་རོལ་ཏུ་ཕྱིན་མ་སོགས་ལྷ་ཉི་ཤུ་རྩ་གསུམ་མཚོན་པར་བྱེད་པ་རྡོ་རྗེ་དྲིལ་བུ་རབ་གནས་དང་ལྡན་པའོ། །ནང་དོན་གྱི་རྡོ་རྗེ་དྲིལ་བུ་ནི་ཐབས་ཤེས་རབ་ཀྱི་མཁའ་གསང་། གསང་བ་བྱང་ཆུབ་སེམས་ཀྱི་རྡོ་རྗེ་དྲིལ་བུ་ནི། བྱང་ཆུབ་སེམས་གང་དེ་རྡོ་རྗེ། །ཤེས་རབ་དྲིལ་བུ་ཞེས་བཤད་དོ། །ཞེས་པ་ལྟར་རམ། སེམས་རང་བཞིན་གྱིས་འོད་གསལ་བ་དང་། དེ་གཞན་ལ་སྟོན་པའི་ངག་གྲག་སྟོང་གཉིས་མེད་དོ། །གཙུག་ཏོར་ནི་ཕྱི་རྫས་ཀྱི་ཅོད་པཎ། ནང་རིགས་ཀྱི་བདག་པོ། གསང་བ་སྤྱི་བོའི་ཧཾ་ཡིག་བསྒོམ་པའོ། །སྦྱིན་སྲེག་ནི་ཕྱི་མེ་ཐབ་ཏུ་སྲེག་བླུགས་འབུལ་བ། ནང་ཁ་ཟས་ཀྱི་རྣལ་འབྱོར། གསང་བ་བྱང་ཆུབ་སེམས་ཀྱི་བཞུ་བཏུལ་ལོ། །དཀྱིལ་འཁོར་ནི་ཕྱི་རྡུལ་ཚོན་ནམ་རས་བྲིས་ལ་སོགས་པ། ནང་ཚོགས་སམ་ལུས་ཀྱི་དཀྱིལ་འཁོར་བསྒོམ་པ། གསང་བ་ཏིང་ངེ་འཛིན་གྱི་དཀྱིལ་འཁོར་གསལ་འདེབས་པའོ། །རབ་གནས་ནི་སྐུ་གཟུགས་ལ་སོགས་པ་བྱིན་གྱིས་རློབ་པ། ནང་ཏིང་ངེ་འཛིན་གྱི་དཀྱིལ་འཁོར་དུ་ཡེ་ཤེས་སེམས་དཔའ་བསྟིམ་པ། གསང་བ་ལྟེ་གསང་དུ་བྱང་སེམས་ཡས་འབེབས་པའོ། །གཏོར་མ་ནི་ཕྱི་ལྷ་དང་འབྱུང་པོ་ལ་འབུལ་བ། ནང་ཁ་ཟས་ཀྱིས་ལྷ་མཉེས་པར་བྱེད་པ། གསང་བ་སྔགས་དང་ཆོས་ཀྱི་བདེ་བ་ལ་ལོངས་སྤྱོད་པའོ། །སྔགས་ནི་ཕྱི་ཨཽཾ་ལ་སོགས་པ་བཟླ་བ། ནང་སྔགས་དང་ཆོས་ཀྱི་རྣལ་འབྱོར་གསལ་འདེབས་པ། གསང་བ་ཆོས་ཐམས་ཅད་སྐྱེ་མེད་དུ་བསྒོམ་པ་རྣམས་ཡིན་ནོ། །ལྷག་མ་བསམ་གཏན་བསྒོམ་པ་དང་། སློབ་མའི་ཚོགས་བསྡུ་བ་སོགས་ནི་ཤེས་པར་སླའོ། །ཕྱག་རྒྱ་བཅིང་བ་རྣམ་སྤང་སོགས་རྐང་པ་བདུན་ནི་བརྟན་པ་ཅུང་ཟད་ཐོབ་པའི་དམ་ཚིག་དང་། དེ་དག་གི་ཤུགས་ལས་བརྟན་པ་ཆེར་ཐོབ་པས། དམ་ཚིག་སྡོམ་ལས་རྣམ་པར་གྲོལ། །ཞེས་སྤང་བླང་མེད་པར་སྤྱོད་པ་རྣམས་བསྟན་ཏེ། དེ་དག་གང་ཟག་སོ་སོའི་ས་མཚམས་སུ་སླེབས་མ་སླེབས་དང་བསྟུན་པའི་བླང་དོར་ཚུལ་བཞིན་དུ་བྱེད་པ་དང་། ཉམས་ན་ཕྱིར་བཅོས་པའི་ཐབས་ལ་བསླབ་པར་བྱའོ། །དེ་ལྟར་འདིར་ནི་དམ་ཚིག་བསྲུང་ཚུལ་གྱི་སྙིང་པོ་གཅེས་པ་བཏུས་ནས་མདོ་ཙམ་སྨོས་པ་འདིས་མཚོན་ཏེ། ཕྲ་རགས་སོགས་རྣམ་གཞག་རྒྱས་པ་ནི་བླ་མ་གོང་མའི་གསུང་རབ་ལས་ཤེས་པར་བྱའི། འདིར་མངས་པར་གྱུར་ན་ཐུན་མོང་བའི་བློ་ལ་ཁབ་མིག་ཏུ་མཛུབ་མོ་ལྟར་མི་ཆུད་པར་དོགས་ནས་མ་བྲིས་སོ། །འོན་ཏེ་རེ་ཞིག་འདི་ཙམ་ཞིག་ཁོང་ཆུབ་པར་བྱས་ནས་དམ་ཚིག་མི་ཉམས་པར་བསླབ། གཞན་ཡང་ཆོ་ག་སྒྲུབ་མཆོད་ལ་སོགས་པ་ལ་འབྱོན་པ་ན་མཁོ་བའི་རྡོ་རྗེ་དྲིལ་བུ་དབུ་རྒྱན་རྟེན་ཁེབས་སོགས་སྐབས་སུ་དགོས་པའི་ཡོ་བྱད་རྣམས་ཆད་ལྷག་མེད་པར་བྱ་བ་དང་། ཆོ་ག་སྔགས་ཕྱག་རྒྱ་རྣམས་ཀྱང་སློབ་དཔོན་མཁས་པ་བསྟེན་ཏེ་བསླབ་སྦྱངས་ལེགས་པར་བྱས་ནས། ཐམས་ཅད་གདངས་མཐུན་པར་བསྒྲིགས་ལེགས་ཤིང་སྦྱིན་བདག་ལ་སོགས་པ་དད་ཅིང་དང་བ་འདྲེན་ནུས་པ་བྱེད། སྤྱོད་ངན་རེ་གཉིས་ལྟ་བུས་ཆོས་ཁྲིམས་དགེ་སྐོས་སོགས་ལ་སུན་འབྱིན་བྱེད་པ་ལྟ་བུའི་སྒྲིག་སྲོལ་ལོག་པ་བྱེད་པའི་རྗེས་སུ་འབྲང་མི་བཏུབ་སྟེ། སངས་རྒྱས་ཀྱི་རྗེས་སུ་འཇུག་པ་རྣམས་ཀྱིས་ཆོས་མིན་གྱི་བྱ་བ་བྱས་ན། གཏན་བདེའི་རྒྱུ་བསླབ་ཁྲིམས་འཆའ་བ་པོ་རྫོགས་པའི་སངས་རྒྱས་ལ་གནོད་པ་བྱས་པར་འགྲོ་བ་དང་། རིག་པ་འཛིན་པའི་སྡོམ་ལྡན་གྱི་རྡོ་རྗེ་སྤུན་ལ་ཁྲོས་ནས་དམོད་པ་ནི་རྩ་ལྟུང་གསུམ་པར་འགྱུར་བ་དང་། ལྷག་པར་ཆོ་ག་སྒྲུབ་མཆོད་ལ་སོགས་པའི་ཚེ་སྒྲུབ་གྲོགས་ལ་ཁྲོས་པས་སྐྱོན་བརྗོད་ན་ལྷག་པའི་ལྷ་གང་ཡིན་པ་དེ་ལ་ཁྲོས་ནས་སྐྱོན་བརྗོད་པ་དང་ཁྱད་པར་མེད་པའི་ཉེས་ལྟུང་ཆེན་པོར་འགྱུར་བ་དང་། སྒོས་སུ་རང་རེའི་དགོན་སྡེ་དེའི་སྒྲིག་སྲོལ་ལ་གནོད་པར་འགྱུར་བ་སོགས་ལ་བསམས་ནས། ངན་སྤྱོད་པའི་རྗེས་སུ་མི་འབྲང་བར་ཆོས་དང་མཐུན་པའི་བག་ཡོད་རང་ཚུགས་ཐུབ་ངེས་པར་བྱ། རྣམ་པ་ཀུན་དུ་སྒོ་གསུམ་གྱི་བྱ་སྤྱོད་ཐམས་ཅད་སྡིག་པ་མི་དགེ་བ་བཅུ་དང་འདྲེས་མ་འདྲེས་ལེགས་པར་བརྟགས་ལ་རྟག་ཏུ་དྲན་ཤེས་བཞིན་བསྟེན་པ་གལ་ཆེ་སྟེ། སྤྱོད་འཇུག་ལས། བསླབ་པ་བསྲུང་བ་འདོད་པ་ཡིས། །རབ་ཏུ་བསྒྲིམས་ཏེ་སེམས་བསྲུང་ངོ་། །སེམས་འདི་བསྲུང་བར་མ་བྱས་ན། །བསླབ་པ་བསྲུང་བ་ཡང་མི་ནུས། །ཞེས་དང་། དྲན་པ་དང་ནི་ཤེས་བཞིན་གྱིས། །ཐམས་ཅད་འབད་པས་སྲུངས་ཤིག་ཅེས། །བདག་ནི་དེ་ལྟར་ཐལ་མོ་སྦྱར། །ཞེས་སོགས་གསུངས་པ་རྣམས་ཀྱི་དོན་ཐུགས་ལ་བཞག་ནས་བླང་དོར་མཛོལ་མེད་དུ་བྱའོ། །མདོར་ན་ཚོགས་སུ་དགེ་འདུན་ཐམས་ཅད་ཐུགས་མཐུན་པའི་སྒོ་ནས་སྦྱིན་བདག་གིས་མཚོན་པའི་སེམས་ཅན་ཐམས་ཅད་ལ་ཕན་སེམས་ཀྱིས་ཀུན་ནས་བསླངས་ཏེ། མདོ་ཚར་རེ་བཏོན་ནའང་དེར་ཚོགས་པ་ཅི་ཙམ་བཞུགས་པའི་གྲངས་དེ་སྙེད་ཀྱི་ཕན་ཡོན་མི་རེ་རེ་ལའང་འབྱུང་བར་གསུངས། དེས་ན་ཚོགས་འདོན་ཐམས་ཅད་ཁྲོམ་མང་གི་འུར་འདོན་ལྟ་བུར་མི་བྱེད་པར་ཐམས་ཅད་མགྲིན་བསྒྲིགས་ནས་བཏོན་པས་ཕན་ཡོན་ཆེ་ཞིང་། རྒྱུད་ལ་ཚོགས་ཆེན་པོ་རྫོགས་པ་དང་། དཀོར་ཟས་བུ་ལོན་ཅན་དུ་མི་འགྱུར་བ་སོགས་གནས་སྐབས་མཐར་ཐུག་གི་ཕན་ཡོན་ལ་བསམས་ནས་རང་གཞན་གྱི་དོན་རྒྱ་ཆེན་པོ་མཛད་པ་དགོངས་པའི་རྒྱ་མཚོར་འཇུག་པར་ཞུ་བ་ལགས་སོ། །ཞེས་དགོན་སྡེ་རྣམས་ཀྱི་བསླབ་བྱའི་བཅའ་ཡིག་ལེགས་ཉེས་རང་ཞལ་གསལ་བའི་མེ་ལོང་ཞེས་བྱ་བ་ལས། རིག་འཛིན་སྔགས་ཀྱི་སྡོམ་པའི་བསླབ་བྱ་རགས་བསྡུས་ཤིག་བསྟན་པའི་སྐབས་ཏེ་གསུམ་པའོ།། །།སྨྲས་པ། གང་ཞིག་ཐེག་གསུམ་བསྟན་པའི་སྒོར་ཞུགས་པས། །སྡོམ་པའི་མི་མཐུན་ཕྱོགས་སྤང་མཐུན་པའི་ཕྱོགས། །ཉེར་བསྟེན་བསྲུངས་ན་ཕན་ཡོན་བརྗོད་འདས་ཀྱང་། །མ་བསྲུངས་མི་བཟད་ཉེས་དམིགས་ཀུན་གྱི་གཞི། །ཐུབ་གསུང་མ་ལ་ཡ་ཡི་ནགས་ཁྲོད་ནས། །ཉེར་མཁོ་འཕོས་པའི་དྲི་བཞོན་དལ་བུ་འདིས། །འཁོར་བའི་ཉོན་མོངས་གདུང་བ་རིང་བཅིལ་ནས། །བསླབ་བྱ་སྙིང་ལ་སིམ་པའི་རེག་པ་བསིལ། །སྡོམ་གསུམ་མ་ཐོབ་ཐོབ་པར་བྱེད་པའི་ཐབས། །ཐོབ་པ་མི་ཉམས་བསྲུང་དང་ཕྱིར་བཅོས་ཐབས། །རྫོགས་པར་གཏམ་དུ་གླེང་ལ་གསེར་མངལ་ཅན། །སྤྲུལ་པའི་རོ་འཛིན་བཞི་ཡང་ཐུང་ངུར་བྱེད། །ཚུལ་འདི་མང་ཐོས་མཁས་པའི་བློ་གྲོས་མཁར། །རྒྱུ་སྐར་ཕྲེང་བ་ཇི་བཞིན་བཀྲག་ཆེ་ཡང་། །དོན་གཉེར་བློ་དམན་ཚོགས་སུ་ཕན་འདོགས་ཀྱི། །ལྷག་བསམ་གྱིས་བསླངས་གཅེས་པའི་སྙིང་པོ་བཏུས། །སྒོ་གསུམ་འདིར་འབད་ལེགས་བྱས་ཟླ་ཟེར་གྱིས། །བྱང་ཆུབ་སྤྱོད་པའི་ཆུ་གཏེར་འཕེལ་བྱེད་ཅིང་། །རྣམ་གསུམ་སྡོམ་པའི་བསླབ་པ་ལྷུར་ལེན་རྣམས། །བློ་གྲོས་ཀུ་མུད་འདབ་བརྒྱ་གྲོལ་གྱུར་ཅིག །ཅེས་དགེ་ཚུལ་ནས་སྡོམ་གསུམ་ལྡན་པའི་དགེ་སློང་བར་གྱིས་ཉེ་བར་བསྟེན་པའི་དགོན་སྡེ་རྣམས་ཀྱི་བསླབ་བྱའི་བཅའ་ཡིག་ལེགས་ཉེས་རང་ཞལ་སྟོན་པའི་མེ་ལོང་ཞེས་བྱ་བ་འདི་ནི་མདོ་ཁམས་ལྗོངས་ཀྱི་དགོན་སྡེ་རྣམས་སུ་ཕན་འདོགས་འདོད་པའི་བློ་ལྡན་ས་འཛིན་དམ་པ་དགེ་སློང་བསོད་ནམས་རྒྱལ་མཚན་པའི་གསུང་གིས་སྔ་ཕྱིར་བསྐུལ་ངོར། བནྡེ་ཚུལ་ཁྲིམས་རིན་ཆེན་དུ་བོད་པས་རབ་བྱུང་འདོད་པའི་ན་ཚོད་ལྡན་གྱི་གནམ་ལོའི་ཆུ་སྟོད་ཟླ་བའི་དམར་ཕྱོགས་ཀྱི་རྫོགས་པ་གཉིས་པའི་འགྲུབ་སྦྱོར་འཛོམ་པར་ཆོས་སྡེའི་གཙུག་ལག་ཁང་གཞན་འཕྲུལ་མངོན་པར་དགའ་བའི་ཉེ་ལོགས་དབང་པོའི་ཕྱོགས་ཀྱི་བ་གམ་གསུམ་པར་སྦྱར་བ་དགེ་ལེགས་རབ་ཏུ་འཕེལ་བར་གྱུར་ཅིག། །། ༈ བལ་ཡུལ་མཆོད་རྟེན་ཉེ་འདབས་ནས་རྒྱལ་ཡོངས་ས་ཆེན་ཞེས་པ་ལས། སློབ་བུ་ཐ་ཤལ་པ་གུ་རུས་སྤེལ་བའོ།།

༼ཅ༽